Concurs de traducere literară din limba portugheză la UB

Departamentul de Limbi și Literaturi Romanice, Clasice și Neogreacă al Universității din București, cu sprijinul Institutului Camões, I.P., a dat startul celei de-a patra ediții a concursului de traducere literară din limba portugheză Mioara Caragea, organizat de Catedra Fernando Pessoa din cadrul UB.
[bookmark: _GoBack]Acest eveniment a fost inițiat în memoria Mioarei Caragea, nume de referință al studiilor lusofone din România, datorită activității sale de traducător, cercetător și profesor de limbă și literatură portugheză la Facultatea de Limbi și Literaturi Străine a Universității din București.
Concursul se adresează tuturor studenților și masteranzilor de limbă portugheză din România care nu au publicat până acum traduceri literare. Cea mai bună traducere în limba română a povestirii A menina que carregava bocadinhos de Valter Hugo Mãe, propusă anul acesta concurenților, va fi premiată și publicată într-un format și la o dată care vor fi anunțate ulterior. Se vor acorda, de asemenea, mențiuni și premii de participare.
Înscrierile la concurs se fac până pe 14 martie 2022, la adresa traduzir.mc@gmail.com, iar termenul limită pentru trimiterea traducerilor este 7 aprilie 2022. Acestea vor fi evaluate de un juriu din care fac parte Justina Bandol (editor de carte și traducătoare), Anca Milu-Vaidesegan și Corina Nuțu (cadre didactice la Facultatea de Limbi Străine a Universității din București și traducătoare din limba portugheză), iar câștigătorii vor fi anunțați pe 18 aprilie 2022. Regulamentul concursului este disponibil aici.
